Jhb-ma doodgeskiet: Kaping was dalk huurmoord | Maroela Media
Odette Barkhuizen. Foto: Facebook
Maroela Media het vroeër berig Barkhuizen is omstreeks 13:30 die middag in die oprit van haar kantoor in Oakdene, Glenvista deur kapers doodgeskiet voordat hulle met haar voertuig gevlug het. Haar motor is later verlate in 'n straat naby die misdaadtoneel gevind.
The Star het Donderdag berig bronne naby aan die ondersoek het beweer Barkhuizen se dood was eintlik 'n beplande moordkomplot en nie 'n kaping soos dit voorgekom het nie.
Ao. Jerbes de Bruyn, polisiewoordvoerder, het aan Maroela Media gesê die bewerings kan nie bevestig word nie. "Die ondersoek is in 'n baie sensitiewe stadium en geen inligting sal nou bekendgemaak word nie," het hy gesê. Hy het bevestig dat niemand nog in hegtenis geneem is nie.
Paul O'Sullivan, 'n forensiese konsultant en eienaar van Paul O'Sullivan & Associates, het gratis hulp aangebied om die saak te ondersoek en werk ten nouste saam met die polisie om die moord op te los. Hy wou egter ook nie bewerings oor 'n huurmoord bevestig nie.
"Ek dink dit sal nou onvanpas wees om in die media kommentaar te lewer. Die saak is op 'n baie gevorderde stadium en om nou kommentaar te lewer mag moontlik die ondersoek beïnvloed. Ek kan wel sê dat ons oortuig is ons weet wie die moordenaar is, maar ek kan nie sê dat iemand binnekort in hegtenis geneem gaan word nie," het hy gesê. "Daar sal wel 'n inhegtenisname wees en die saak sal wel opgelos word."
Joel Fernandez, 'n familielid van Barkhuizen, het Maroela Media se navrae na die Linmeyer-gemeenskapspolisiëringsforum (GPF) verwys en gesê hulle is nie ingelig oor die vordering van die saak nie.
Don Hooper, hoof van die Linmeyer GPF, kon ook nie die bewerings bevestig nie en het Maroela Media na O'Sullivan verwys.